Softcatalà presenta la versió en català de Fedora 10, una de les principals distribucions GNU/Linux
2008-11-26 18:13:10

El Projecte Fedora és un projecte de codi obert patrocinat per Red Hat i recolzat per una gran comunitat. El seu objectiu és el ràpid progrés del programari i continguts lliures i de codi obert. El Projecte Fedora es basa en fòrums públics, processos oberts, ràpida innovació, meritocràcia i transparència per a obtenir el millor sistema operatiu i plataforma que el programari lliure i de codi obert pugui proporcionar. El desenvolupament es realitza en un fòrum públic. El projecte produeix aproximadament 2 versions de Fedora l'any. Per a més informació, referiu-vos a la web del Projecte Fedora a http://fedoraproject.org. Visiteu http://fedora.redhat.com/docs/release-notes/ per a veure les darreres notes quant a Fedora 10.  Els usuaris catalanoparlants poden gaudir d'aquesta completa distribució en la seva llengua gràcies al treball dels respectius equips de traducció del programari inclòs. Tant la instal·lació com les eines del sistema, els entorns d'escriptori i les aplicacions més populars es troben traduïdes al català. Novetats de Fedora 10 Com sempre, Fedora inclou les versions més recents de les aplicacions més populars del programari lliure. En particular, es disposa dels escriptoris Gnome 2.24 i KDE 4.1.2 amb les seves aplicacions habituals. Una altra de les novetats és un nou tema predeterminat, Solar, desenvolupat fent servir exclusivament eines de programari obert. Els usuaris agrairan també el nou sistema d'arrencada gràfica millorat, personalitzable amb múltiples temes. La configuració de xarxes sense fil s'ha simplificat notablement, així com la instal·lació de nou programari gràcies a les millores fetes als sistemes RPM i PackageKit. Aquesta versió també integra PulseAudio, una tecnologia que permet que les aplicacions reprodueixin àudio amb fluïdesa i sense els molestos talls. Finalment, els usuaris de càmeres web i controls remots per infrarrojos també gaudiran d'una millor disponibilitat dels seus dispositius i de noves eines de configuració. Mètodes d'instal·lació Fedora 10 es pot instal·lar en la majoria d'ordinadors. Els requeriments mínims inclouen un processador Intel Pentium II o superior (la distribució està optimitzada per a processadors Pentium 4 i 256 MiB de memòria RAM). Fedora es troba disponible també per a les arquitectures x86_64 i PPC (PowerPC G3 / POWER3). Fedora inclou múltiples personalitzacions amb combinacions de programari per a satisfer els requeriments dels usuaris finals. Es disposen dels següents mètodes d'instal·lació mitjançant CD/DVD/USB: 

  * Entorn d'escriptori GNOME o KDE, basat en imatges arrencables que es poden instal·lar en un disc dur. Aquestes versions estan pensades per als usuaris d'escriptori que prefereixen una única instal·lació de disc o per als qui les vulguin compartir amb amics i família.
  * Una imatge DVD que inclou tot el programari disponible en els repositoris de Fedora. Aquesta versió està orientada cap als usuaris que no disposen d'accés a Internet de banda ampla i prefereixen disposar de tot el programari en un disc. També es disposa d'un CD d'instal·lació.

Consulteu http://fedoraproject.org/get-fedora.html per a més informació quant als mètodes de descàrrega i servidors rèplica disponibles. Quant al projecte de traducció de Fedora El projecte de traducció de Fedora de Softcatalà és un projecte obert que té l'objectiu d'assegurar la disponibilitat d'aquesta distribució en llengua catalana. Des del nostre projecte coordinem la traducció de l'instal·lador de Fedora, les seves múltiples eines de sistema i la documentació. La localització en català dels múltiples projectes que conformen la distribució Fedora correspon als respectius equips de traducció. Al projecte de traducció de Fedora estem sempre oberts a noves col·laboracions: només cal un bon domini de l'anglès i el català, uns mínims coneixements d'informàtica i molt entusiasme. Podeu trobar més informació sobre com participar-hi al nostre web, http://www.softcatala.org/wiki/Fedora. El projecte de traducció de Fedora de Softcatalà vol agrair especialment la col·laboració dels estudiants del màster de programari lliure de la UDL, així com a [totes les persones](http://docs.fedoraproject.org/release-notes/f10/en_US/Legal_Stuff_and_Administrivia.html#sn-Contributors) que han aportat el seu temps per ajudar en les tasques de revisió i traducció. Quant a Softcatalà Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a mésinformació sobre els programes que aquesta associació ha traduït al català, podeu consultar el seu lloc web a http://www.softcatala.org.